На основу члана 104. став 3. Закона о основама система образовања и васпитања („Службени гласник Републике Србије“, број 88/2017), члана 2. и 4. Уредбе о критеријумима за доношење акта о мрежи јавних предшколских установа и акта о мрежи јавних основних школа („Службени гласник Републике Србије“, 21/2018) и члана 26. Статута општине Александровац ( ,,Службени лист општине Александровац“ број 7/08, 1/12, 13/12, 3/13, 11/16 и 4/17), Скупштина општине Александровац на 20 . седници одржаној 11. фебруара 2019. године донела је

**О Д Л У К У**

**О МРЕЖИ ЈАВНИХ ОСНОВНИХ ШКОЛА НА ТЕРИТОРИЈИ ОПШТИНЕ АЛЕКСАНДРОВАЦ**

**Члан 1.**

Овом Одлуком утврђује се број и просторни распоред јавних основних школа на територији општине Александровац (у даљем тексту: мрежа школа).

**Члан 2.**

Просторни распоред јавне основне школе је просторно подручје с којег се ученици уписују у јавну основну школу (у даљем тексту: школа), на основу пребивалишта,односно боравишта .

**Члан 3.**

Основно образовање и васпитање на територији општине Александровац остварује се у две основне матичне школе и тридесетчетири издвојена одељења за образовање ученика узраста од првог до четвртог, односно осмог разреда.

**Члан 4.**

Мрежу школа чине јавне основне школе које делатност основног образовања и васпитања обављају у седишту и ван седишта, организовањем издвојених одељења на територији општине Александровац и то:

1. Основна школа ,,Аца Алексић“ са седиштем у Александровцу и 16 издвојених одељења за образовање ученика узраста од првог до четвртог, односно осмог разреда.
2. Основна школа ,,Иво Лола Рибар“ са седиштем у Александровцу и 18издвојених одељења за образовање ученика узраста од првог до четвртог, односно осмог разреда.

**БРОЈ И ПРОСТОРНИ РАСПОРЕД ОСНОВНИХ ШКОЛА**

|  |  |  |  |  |  |
| --- | --- | --- | --- | --- | --- |
| Ред.  број | Шифра школе | Седиште школе | Назив школе | Издвојено  одељење | Разредност |
| 1. | 85.20 | Александровац | **ОШ ''Аца Алексић''** |  | I-VIII |
| 2. |  |  |  | Плоча | I-VIII |
| 3. |  |  |  | Јелакци | I-IV |
| 4. |  |  |  | Плеш | I-VIII |
| 5. |  |  |  | Стрменица | I-IV |
| 6. |  |  |  | Козница | I-IV |
| 7. |  |  |  | Бзенице | I-IV |
| 8. |  |  |  | Грчак | I-IV |
| 9. |  |  |  | Горње Ратаје | I-VIII |
| 10. |  |  |  | Доње Ратаје | I-IV |
| 11. |  |  |  | Тулеш | I-IV |
| 12. |  |  |  | Пуховац | I-IV |
| 13. |  |  |  | Латковац | I-IV |
| 14. |  |  |  | Лесковица | I-IV |
| 15. |  |  |  | Велика Врбница | I-IV |
| 16. |  |  |  | Веља Глава | I-IV |
| 17. |  |  |  | Ржаница | I-IV |
| 1. | 85.20 | Александровац | **ОШ ''Иво Лола Рибар''** |  | I-VIII |
| 2. |  |  |  | Злегиње | I-VIII |
| 3. |  |  |  | Доброљупци | I-VIII |
| 4. |  |  |  | Лаћислед | I-VIII |
| 5. |  |  |  | Витково | I-IV |
| 6. |  |  |  | Лесеновци | I-IV |
| 7. |  |  |  | Горњи Ступањ | I-IV |
| 8. |  |  |  | Гаревина | I-IV |
| 9. |  |  |  | Доњи Ступањ | I-IV |
| 10. |  |  |  | Мрмош | I-IV |
| 11. |  |  |  | Суботица | I-IV |
| 12. |  |  |  | Трнавци | I-IV |
| 13. |  |  |  | Дашница | I-IV |
| 14. |  |  |  | Љубинци | I-IV |
| 15. |  |  |  | Врбница | I-IV |
| 16. |  |  |  | Вратари | I-IV |
| 17. |  |  |  | Шљивово | I-IV |
| 18. |  |  |  | Дренча | I-IV |
| 19. |  |  |  | Стубал | I-IV |

После завршетка четвртог разреда ученици из издвојених одељења Основне школе ,,Аца Алексић“, школовање од петог до осмог разреда настављају:

* у матичној школи ,,Аца Алексић“ у Александровцу - ученици из Пуховца, Латковца, Лесковице, Велике Врбнице, Ржанице и Веље Главе;
* у школи у Плешу - ученици из Грчака, Бзенице, Кознице и Стрменице;
* у школи у Плочи - ученици из Јелакца;
* у школи у Горњем Ратају - ученици из Доњег Ратаја и Тулеша.

После завршетка четвртог разреда ученици из издвојених одељења Основне школе ,,Иво Лола Рибар“, школовање од петог до осмог разреда настављају:

* у матичној школи ,,Иво Лола Рибар“ у Александровцу - ученици из Виткова, Доњих Вратара, Лесеноваца и Дренче;
* у школи у Доброљупцима - ученици из Шљивова и Љубинаца;
* у школи у Горњој Злегињи - ученици из Трнаваца, Гаревине, Суботице и Горњег Ступња;
* у школи у Лаћиследу - ученици из Доње Врбнице, Дашнице, Мрмоша и Доњег Ступња.

**Члан 5.**

Мрежу ОШ „Аца Алексић“ у Александровцу сачињавају 3 (три) осморазредне школе – у Плочи, Плешу и Ратају и 13 (тринаест) четвороразредних школа – у насељеном месту Велика Врбница, Латковац, Лесковица, Пуховац, Веља Глава,Ржаница, Јелакци, Тулеш, Доње Ратаје, Бзенице, Козница, Грчак и Стрменица.

Мрежу ОШ ,,Иво Лола Рибар'' у Александровцу сачињавају три осморазредне - у насељеном месту Доброљупци, Горња Злегиња и Лаћислед и 15 (петнаест) четвороразредних школа – у насељеном месту Витково, Стубал, Доњи Вратари, Шљивово, Љубинци, Трнавци, Суботица, Гаревина, Горњи Ступањ, Дашница, Доњи Ступањ, Мрмош, Доња Велика Врбница, Дренча и Лесеновци.

**Члан 6.**

Образовно васпитни рад у јавним основним школама на територији општине Александровац, као и издвојеним одељењима ових школа, обавља се на српском језику.

**Члан 7.**

Саставни део ове одлуке чини Елаборат о плану развоја мреже јавних основних школа са седиштем на територији општине Александровац број 020-29/2019 и обухвата период од 2010. до 2018. године, односно од 2019. до 2026. године.

**Члан 8.**

Ступањем на снагу ове одлуке престаје да важи Одлука о мрежи основних школа на територији општине Александровац ( ,,Службени лист општине Александровац“ број 5/14)

**Члан 9.**

Ова одлуку објавити ,,Службеном листу општине Александровац“, по добијању сагласности Министарства просвете, науке и технолошког развоја, а ступа на снагу осмог дана од дана објављивања.

СКУПШТИНА ОПШТИНЕ АЛЕКСАНДРОВАЦ

Број: 020 -54/2019/01 од 11.фебруара 2019. године

Председник

Скупштине општине Александровац

мр Тома Савковић, с.р.

Образложење

На основу члана 104. став 3. Закона о основама система образовања и васпитања („Службени гласник РС”, број 88/17), Влада Републике Србије донела је Уредбу о критеријумима за доношење акта о мрежи јавних предшколских установа и акта о мрежи јавних основних школа. Уредба је донета на седници Владе од 16. марта 2018. године и објављена у „Службеном гласнику РС“, број 21/18 од 19.03.2018. године.

Даном ступања на снагу ове Уредбе престала је да важи Уредба о критеријумима за доношење акта о мрежи предшколских установа и акта о мрежи основних школа („Службени гласник РС”, број 80/10). Истовремено је почео да тече рок од годину дана, дефинисан чланом 198 став 3. Закона о основама система образовања и васпитања („Службени гласник РС”, број 88/17), у коме јединица локалне самоуправе треба да донесе акт о мрежи предшколских установа и основних школа. У складу са чланом 104. став 3. акт о мрежи јавних предшколских установа и јавних основних школа доноси Скупштина јединице локалне самоуправе.

Члан 104. Закона прецизира да акт о мрежи јавних предшколских установа и акт о мрежи јавних основних школа представљају планске акте којима се планира њихов просторни распоред према врсти и структури. Ово је веома важно нагласити јер у суштини значи да акт није само попис тренутног стања јавних установа на територији одређене јединице локалне самоуправе, већ и покушај да се предвиди постојање и распоред неких будућих установа, узимајући у обзир утврђене потребе за њиховим оснивањем у складу са демографском сликом, односно планом развоја одређене јединице локалне самоуправе. Овде се ствара могућност да се акт о мрежи јавних предшколских установа и акт о мрежи јавних основних школа повежу са другим важним развојним документима ЈЛС какви су на пример Генерални урбанистички планови.

Ступањем на снагу Уредбе о критеријумима за доношење акта о мрежи јавних предшколских установа и акта о мрежи јавних основних школа, 27.03.2018. године, почели су да теку рокови за извршење обавезе јединица локалне самоуправе, који је прописан чланом 198. став 3. Закона. Наиме, јединица локалне самоуправе је у обавези да донесе акт о мрежи јавних предшколских установа и акт о мрежи јавних основних школа на својој територији у року од годину дана од дана утврђивања критеријума. Крајњи рок за доношење акта је 27.03.2019. године.

Најважнији задатак који је јединица локалне самоуправе имала у склопу израде предлога мреже јавних основних школа био је сачињавање елабората који садржи развојни план који представља подлогу за одлучивање и касније добијање сагласности Министарства. За те потребе општина Александровац формирала је Радни тим Решењем Општинског већа општине Александровац број 020 - 356/2018-01 од 03. октобра 2018. године. Радни тим састављен је од представника јавних основних школа општине Александровац и јавне предшколске установе општине Александровац, као и представника локалне самоуправе при чему се водило рачуна да радни тим чине лица која могу обезбедити квалитетну припрему Елабората и сагледавање кључних елемената за доношење предметног акта.

Радни тим је сачинио Елаборат о мрежи јавних основних школа на територији општине Александровац и исти доставио Скупштини општине Александровац 20. децембра 2018. године, а који је заведен под бројем 020-29/2019, ради израде предлога Одлуке о мрежи јавних основних школа на територији општине Александровац.

Описани Елаборат чини саставни део Одлуке о мрежи јавних основних школа на територији општине Александровац.

У односу на претходну Одлуку о мрежи основних школа на територији општине Александровац (,, Службени лист општине Александровац“ број 5/2011 ), у новој одлуци није дошло до измена у погледу постојања четворогодишњих и осмогодишњих школа на територији општине Александровац. У школама у Ржаници, Стрменици и Дренчи последњих школских година није било наставе по одлуци наставничких већа матичних школа на територији општине Александровац, због тога што у тим местима за дате школске године није било деце. Међутим, приликом израде Елабората, Радни тим је уочио да је у поменутим местима последњих година дошло до повећања броја новорођене деце, која тек треба да буду упиисана у школе, те је заузет став да се школе у тим местима задрже.

Општина Александровац је на име основног образовања у току 2018. године из буџета општине издвојила укупно 42.582.623,37 динара, док је Одлуком о буџету општине Александровац за 2019. годину за основно образовање и васпитање планирано укупно 46.350.000,00 динара. Наведени износи опредељени су за функциониисање основних школа, а њихов извор финансирања је буџет општине Александровац.

Школе на територији општине Александровац нису само образовне, већ и културно – васпитне установе. Сеоске школе су места где се одржавају културне манифестације, а неретко и једина места где деца могу да се друже или прикључе разним активностима.

Како би се обезбедило једнако право и доступност на образовање и васпитање ученика без дискриминације по било ком основу, а имајући у виду да село опстаје и ,,живи“ све док има школу, да општина Александровац интезивно ради на томе да младе врати у села, као и да је општина Александровац једна од општина у Србији чији већи део становништва живи у селима, предлаже се да Одлука о мрежи школа на територији општине Александровац у погледу броја матичних школа и издвојених одељења остане непромењена.